Ilmar Koppel

Ilmar Koppel (16. jaanuar 1940 Võru – 9. jaanuar 2020) oli eesti keemik, Eesti Teaduste Akadeemia liige (alates 1993).

Elukäik
Ilmar Koppel sündis Võrus, ent suvel 1940 kolis pere Puurmanisse. 1958. aastal lõpetas ta Puurmani Keskkooli ja 1963. aastal Tartu Riikliku Ülikooli füüsika-matemaatikateaduskonna orgaanilise keemia alal. Aspirantuurile aastatel 1963–1967 järgnes kandidaaditöö kaitsmine 1969. aastal teemal "Solvendi (reaktsioonikeskkonna) mõju Snl tüüpi solvolüüsireaktsioonide kineetika ja mehhanism". Keemiadoktori kraadi sai Ilmar Koppel 1986. aastal, kaitstes väitekirja NSVL Teaduste Akadeemia Keemilise Füüsika Instituudi juures teemal "Struktuuri mõju orgaaniliste ühendite prootonafiinsustele ja ionisatsioonipotentsiaalidele".Eesti Teaduste Akadeemia aastaraamat XXI (48) 2015. Tallinn, 2016, lk 140-141.

Ilmar Koppeli tegevus oli läbi aegade seotud Tartu Ülikooliga, kus ta aastail 1967–2005 töötas vanemteaduri, keemilise kineetika ja katalüüsi labori juhataja, analüütilise keemia kateedri juhataja ja Keemilise Füüsika Instituudi juhataja ning analüütilise keemia professorina. Professorikutse anti talle 1990. aastal. Aastail 2005–2008 oli Ilmar Koppel Tartu Ülikooli uurija-professor, 2008–2015 Tartu Ülikooli Keemia Instituudi teadusdirektor ning kuni aastani 2018 füüsikalise ja analüütilise keemia juhtivteadur. Eesti Teaduste Akadeemia aastaraamat. Faktid ja arvud XXVI (53) 2020. Tallinn, 2021, lk 95-96Alates 2008. aastast oli ta Tartu Ülikooli emeriitprofessor. Tema juhendamisel on kaitstud üle 30 doktori- ja magistritöö.Eesti Teaduste Akadeemia aastaraamat. Faktid ja arvud XXV (52) 2019. Tallinn, 2020, lk 116.

Koppel on olnud mitme rahvusvahelise konverentsi korralduskomitee liige, Eesti esindaja paljudes rahvusvahelistes organisatsioonides, mitme rahvusvahelise ja riikliku teadusprojekti vastutav täitja ning koordinaator.

1993. aastal valiti ta Eesti Teaduste Akadeemia liikmeks loodusteaduste (füüsikaline keemia) alal, ta kuulus akadeemias bioloogia, geoloogia ja keemia osakonda, oli aastatel 2004–2014 selle osakonna juhataja ning teaduste akadeemia juhatuse liige.

Teadustegevus
Ilmar Koppeli teadustöö valdkond on interdistsiplinaarne, ulatudes superhapete ja -aluste disainist ja uurimisest neutriinofüüsikani, lahustes toimuvatest protsessidest ja nendega kaasnevatest keskkonna- (lahusti) efektidest gaasifaasis kõrgvaakumis kulgevate reaktsioonideni, sügavatest üldistustest ning keemia raudvarasse pürgivatest alusuuringutest kõrgtehnoloogilist rakendust tõotavate töödeni. Ta on avaldanud 5 monograafiat ja üle 300 teadusartikli rahvusvaheliselt tunnustatud teadusajakirjades, olles üks Eesti tsiteeritumaid teadlasi.

 Publikatsioone 
 The influence of the solvent on organic reactivity / I. A. Koppel, V. A. Palm. Tartu Riiklik Ülikool, 1973, lk 203–279
 Tables of rate and equilibrium constants of heterolytic organic reactions. Vol I(1) / Koppel, I. A., Palm, V. A., Hiob, R. J., Rodima, T. K., Tamme, M. E., Tenno, T. A., Karelson, M. M. Viniti, Moscow, 1975, 601 lk
 Tables of rate and equilibrium constants of heterolytic organic reactions. Vol III(1) / Palm, V. A., Koppel, I. A., Hiob, R. J., Tenno, T. A., Karelson, M. M., Koppel, J. B. Viniti, Moscow, 1977, 462 lk
 The methods of investigation of gas phase ion-molecule reactions / Koppel, I. A., Pikver, R. J., Suurmaa, E., Mölder, U. Cshizov, O. S. (ed) Ion-Molecule Reactions in Gas Phase. Acad. Sci. USSR, Ufa, 1987, 1, lk 5–24
 Acidity and basicity in gas phase. Quantitative aspects. Tolstikov, Ya. S. (ed) Electron and Proton Affinities of Molecules. Acad. Sci. USSR, Ufa, 1991, lk 5–112

Tunnustus
1998 Eesti Vabariigi teaduspreemia kollektiivi juhina keemia ja molekulaarbioloogia alal
2000 Tartu Ülikooli suur medal
2005 Eesti Vabariigi teaduspreemia pikaajalise tulemusliku teadus- ja arendustöö eest 
2005 Tartu Ülikooli aumärk 
2006 Valgetähe III klassi teenetemärk
2007 Tallinna Tehnikaülikooli audoktor 
2007 Eesti Teaduste Akadeemia medal
2010 Eesti Teaduste Akadeemia Wilhelm Ostwaldi medal

Viited

 Kirjandus 
 Eesti Teaduste Akadeemia liikmeskond 1939-1998. Tallinn, 1998, lk 54–55
 Margus Maidla. Füüsikalise keemia guru akadeemik Ilmar Koppel ja tema valem. – Teaduste Akadeemia – Eesti kollektiivne aju. Tallinn, 2014, lk 299–308

Välislingid

 Ilmar Koppel Eesti Teaduste Akadeemia kodulehel

Kategooria:Eesti keemikud
Kategooria:Tartu Ülikooli loodus- ja täppisteaduste valdkonna professorid
Kategooria:Tartu Ülikooli loodus- ja tehnoloogiateaduskonna professorid
Kategooria:Eesti Teaduste Akadeemia liikmed
Kategooria:Tartu Ülikooli füüsika-matemaatikateaduskonna vilistlased
Kategooria:Valgetähe III klassi teenetemärgi kavalerid
Kategooria:Tallinna Tehnikaülikooli audoktorid
Kategooria:Sündinud 1940
Kategooria:Surnud 2020